Godkendelse af statsstøtte i henhold til EF-traktatens artikel 92 og 93 Sager, hvor Kommissionen ikke gør indsigelse N 475/96 - Østrig (98/C 12/03)

(EØS-relevant tekst)

Resumé af Kommissionens beslutning om ikke at gøre indsigelse mod den støtte, som den østrigske regering agter at yde BMW Steyr til regionalstøtte, miljøbeskyttelse, uddannelse samt forskning og udvikling:

»Ved skrivelse af 7. juni 1996 underrettede den østrigske regering Kommissionen om, at den agtede at yde støtte til BMW Motoren AG til virksomhedens motorfabrik (produktion og montage) i Steyr, Oberösterreich, til regionalstøtte, miljøbeskyttelse, uddannelse samt forskning og udvikling.

Ved skrivelse af 17. juli 1996 udbad Kommissionen sig supplerende oplysninger. De østrigske myndigheder fremsendte nogle af disse ved skrivelse af 27. september 1996 og fremkom med yderligere oplysninger under et besøg på fabrikken i Steyr den 23. oktober 1996.

Kommissionen anmodede ved skrivelse 5. november 1996 om yderligere oplysninger til sine videre undersøgelser og gjorde de østrigske myndigheder opmærksom på de forskellige betingelser, der er knyttet til anvendelsen af rammebestemmelserne. De østrigske myndigheder svarede den 9. december 1996.

Ved skrivelse af 21. januar 1997 stillede Kommissionen yderligere spørgsmål. Den 7. marts 1997 fandt der en møde sted med repræsentanter for BMW, de østrigske myndigheder og Kommissionen. Endelig tilsendte de østrigske myndigheder Kommissionen en endelig anmeldelse den 22. april 1997.

Området Steyr-Kirchdorf i Oberösterreich er en del af et støtteberettiget område som omhandlet i EF-traktatens artikel 92, stk. 3, litra c). Der kan her godkendes regionalstøtte med en bruttosubventionsækvivalent på indtil 23 % (eller en nettosubventionsækvivalent på indtil 15 %).

Støttemodtageren er virksomheden BMW Motoren AG Steyr, der er et 100 % ejet datterselskab af BMW Österreich Holding GmbH, som selv er et datterselskab af BMW AG München. Virksomheden havde i 1995 en omsætning på 14,4 mia. ATS og en medarbejderstab på 2 272 fastansatte og midlertidigt ansatte. Antallet af ansatte var i slutningen 1996 steget til 2 328. Ifølge oplysninger fra BMW skaber virksomheden indirekte beskæftigelse til 2 500 personer. BMW-koncernen, herunder Rover, fremstillede i 1995 ca. 1,1 mio. køretøjer, havde 116 000 ansatte og en omsætning på 46 mia. DEM. Hovedaktivitetsområdet i BMW Motoren AG Steyr er udvikling, fremstilling og afsætning af benzin- og dieselmotorer. I 1995 blev der fremstillet 419 000 motorer, heraf 262 000 4-cylindrede og 137 000 6-cylindrede motorer, hhv. 315 000 benzin- og 104 000 dieselmotorer. Dette svarer til ca. 60 % BMW-koncernens samlede produktion. I 1996 blev der fremstillet 440 000 motorer. Den sektor, som den planlagte støtte vedrører, er således fremstilling af motorer til motorkøretøjer. Dette projekt, som går under betegnelsen »fase V«, indgår i en række foranstaltninger, som BMW har gennemført i en årrække i Steyr, og er planlagt til perioden 1996-2000. Fase IV, som vedrørte perioden 1993-1996, blev anmeldt i 1994 og godkendt af EFTA-Tilsynsmyndigheden i en beslutning, der blev offentliggjort i De Europæiske Fællesskabers Tidende C 250 af 8.9.1994. Derfor kan der forekomme en vis overlapning af foranstaltningerne, men ifølge BMW's driftsbogholderi er det udelukket at forveksle projekterne i de enkelte faser.

På grundlag af det anmeldte projekt skal BMW-koncernen sættes i stand til at videreføre opbygningen af et udviklingscenter til dieselmotorer på Steyr-fabrikken. Arbejdet er navnlig koncentreret om en nedsættelse af luftforurenende emissioner og metoder til at reducere brændstofforbruget. Endvidere ønsker BMW at modernisere og udvide sin produktion af benzin- og dieselmotorer for navnlig at kunne imødekomme det voksende behov på BMW's montagefabrik i Spartenburg (USA) og fra Rovers side.

Ifølge anmeldelsen skal de opstillede mål nås ved hjælp af følgende investeringer og støtteforanstaltninger:

>TABELPOSITION>

Den anmeldte støtte er baseret på artikel 1b, stk. 1, i garantiloven af 1977 (»§ 1b. Abs. 1 Garantiegesetz 1977«), regional- og lokalstøtteordninger (»Allgemeine Richtlinien für die Förderung aus Landesmitteln«) samt en beslutning fra kommunalbestyrelsen i byen Steyr vedrørende medfinansieringen. I ovennævnte skrivelse af 9. december 1996 meddelte den østrigske regering, at de kommunale myndigheder endnu ikke officielt havde vedtaget kriterierne for og størrelsen af støtten, idet de afventede Kommissionens beslutning. For en sikkerheds skyld anmeldtes derfor det beløb, som byen maksimalt kunne yde.

Anmeldelsen, der blev suppleret ved skrivelse af 22. april 1997, vedrører støtte til industriel forskning og udviklingsaktiviteter på prækonkurrencestadiet samt investeringer i forskningsudstyr på udviklingscentret til dieselmotorer. De østrigske myndigheder har flere gange gjort opmærksom på, at det på grundlag af målene med F& U-programmet skulle være muligt at gå langt videre end de lovfæstede europæiske normer for udstødningsgas. Som støtteberettigede betragtedes endvidere kun de aktiviteter i de enkelte faser af den industrielle forskning og udviklingsaktiviteterne på prækonkurrencestadiet, som opfylder kriteriet i rammebestemmelserne for statsstøtte til F& U med hensyn til iværksættelse af yderligere F& U-aktiviteter.

Den industrielle forskning er koncentreret om det forberedende arbejde i forbindelse med efterfølgerne til dieselmotormodellerne M 47/57, som selv modtager investeringer som led i fase V, samt om udviklingen af metoder til at reducere brændstofforbruget.

Det element af anvendt forskning, der er indeholdt i udviklingsaktiviteterne på prækonkurrencestadiet, vedrører aktiviteterne i forbindelse med LNC-katalysatoren (»Lean NOx Catalyst«). I udviklingscentret for dieselmotorer - det eneste af sin art inden for BMW-koncernen - installeres der nye prøvebænke, der er mere effektive, og som gør det muligt at anvende den dynamiske prøvningsteknik til emissionsværdier og koldstart. De nødvendige investeringer står umiddelbart i relation til forskningsarbejderne, men som støtteberettigede betragtes kun de afskrivninger, som foretages i den periode, hvor producenten gennemfører projekter som led i fase V.

Endelig er de østrigske myndigheder af den opfattelse, at en del af den produktudvikling, der ifølge anmeldelsen ikke støttes, er udviklingsaktiviteter på prækonkurrencestadiet. Af budgetmæssige grunde blev der ikke søgt om støtte, da projektet i den anmeldte form allerede lagde beslag på alle disponible midler.

Der er fastsat forskellige uddannelsesforanstaltninger som led i projektfase V. Den anmeldte støtte dækker en del af fabrikkens omkostninger i forbindelse med uddannelse af lærlinge, som støttes med 50 %, og en del af uddannelsen i virksomheden af ca. 1 500 ansatte (støtteintensitet på 25 %). Der ydes ikke tilskud til løn til lærlinge.

De regionale investeringer som led i projektet »Fase V« andrager i alt 2 229 mio. ATS. De kan inddeles i fire kategorier (i mio. ATS):

>TABELPOSITION>

Ved skrivelse af 9. december 1996 vedrørende de pågældende delprojekter foretog de østrigske myndigheder følgende inddeling (i mio. ATS):

>TABELPOSITION>

Ingen af investeringerne er både mobile og innovative. De elementer, der vedrører modernisering, blev udskilt fra den mobile del.

Den støtte, som den østrigske regering anmeldte ved skrivelse af 22. april 1997, andrager 228,8 mio. ATS. Da det kun er de mobile investeringer, der kan modtage regionalstøtte, er bruttosubventionsækvivalenten 14,2 %.

De samlede omkostninger ved projekterne til innovative investeringer beløber sig til 229 mio. ATS, hvoraf tilsyneladende kun 130 mio. ATS (plus konstruktionsomkostninger på 28 mio. ATS) udgør egentlige tekniske innovationer på europæisk plan.

Projektet omfatter endvidere foranstaltninger til forbedring af miljøbeskyttelsen. Investeringerne i den pågældende periode udgør 18 mio. ATS, men medfører besparelser på 3 mio. ATS. Det drejer sig i det væsentligste om en ikke-kemisk afgratningsproces.

Da den planlagte støtte til en bestemt virksomhed skal finansieres af staten eller af statslige midler, er der tale om statsstøtte.

Støtten er planlagt til en virksomhed, som fremstiller bilmotorer og dermed opererer inden for motorkøretøjsindustrien som omhandlet i EF-rammebestemmelserne for statsstøtte til motorkøretøjsindustrien (¹). Endvidere udgør de samlede omkostninger til det støttede projekt 17 mio. ECU ([. . .] mio. ATS svarer ifølge den månedlige ECU-vekselkurs, der var gældende på anmeldelsestidspunktet (juni 1996), til ca. [. . .] mio. ECU).

Programmet efter artikel 1, stk. 1, i garantiloven af 1977 blev godkendt af EFTA den 28. december 1994 på betingelse af, at ethvert støtteprojekt blev anmeldt særskilt, som det også er sket i det foreliggende tilfælde. Den støtte, der er ydet som led i delstaten Oberösterreichs regional- og lokalstøtteordninger, skal anmeldes på et ad hoc-grundlag. Den støtte, som kommunen Steyr ifølge oplysninger fra de østrigske myndigheder har planlagt, udgør ligeledes en anmeldelsespligtig ad hoc-støtte.

De østrigske myndigheder har opfyldt bestemmelserne i EF-traktatens artikel 93, stk. 3, idet de har anmeldt den planlagte støtte til BMW's projekt i Steyr i overensstemmelse med EF-rammebestemmelserne for statsstøtte til motorkøretøjsindustrien.

Med hensyn til de anmeldte forsknings- og udviklingsaktiviteter gælder følgende støtteintensiteter: 50 % til den industrielle forskning og i gennemsnit (vejet) 27,7 % til udviklingsaktiviteterne på prækonkurrencestadiet. Der ydes ingen støtte til produktudviklingen.

Den planlagte uddannelsesstøtte udgør i alt et støtteberettiget beløb på 59 mio. ATS uden løn til lærlinge, som ikke er støtteberettigede. Den foreslåede intensitet er på 50 % for uddannelsen af lærlinge og på 25 % til uddannelse i virksomheden. Den vejede intensitet udgør 33,9 %.

De østrigske myndigheder har planlagt en støtte med en intensitet på 10 % til innovative investeringer.

Den regionalstøtteintensitet, som de østrigske myndigheder nævnte, udgør 14,2 % bruttosubventionsækvivalent. Kommissionen har til sin vurdering taget udgangspunkt i den tilbagediskonterede værdi af den støtte, der skal udbetales, dvs. 202,8 mio. ATS med en nominel værdi på 228,8 mio. ATS. Under hensyntagen til de investeringer, der kan støttes ved hjælp af regionalstøtte, udgør den tilbagediskonterede støtteintensitet 13,3 % i et støtteberettiget område, hvor det oprindelige loft for støtteintensiteten ligger på 23 % bruttosubventionsækvivalent.

Miljøbeskyttelsesinvesteringerne gør det muligt klart at forbedre miljøbeskyttelsen på områder, hvor der ikke findes lovfæstede standarder. Støttens nominelle intensitet blev fastsat til 30 %.

Den støtte, som de østrigske myndigheder har planlagt til BMW, opfylder kriterierne i EF-traktatens artikel 92, stk. 1, og EØS-aftalens artikel 61, stk. 1. Den anmeldte støtte, som udgør en ikke ubetydelig del af projektfinansieringen, truer med at fordreje konkurrencevilkårene i Unionen ved at begunstige BMW i forhold til andre virksomheder, som ikke modtager støtte. Endvidere finder der en omfattende samhandel sted mellem medlemsstaterne på markedet for bilmotorer.

Artikel 92, stk. 2, indeholder visse former for støtte, som er forenelige med EF-traktaten. Ser man på arten, den geografiske placering og målene med støtten, er der intet i denne artikel, der kan anvendes i forbindelse med projektet.

For at kunne vurdere om den planlagte støtte er forenelig med det fælles marked på grundlag af en af undtagelserne i EF-traktatens artikel 92, stk. 3, skal anmeldelsen undersøges i henhold til EF-rammebestemmelserne for statsstøtte til motorkøretøjsindustrien og i overensstemmelse med Kommissionens vurderingskriterier på grundlag af de opstillede mål, dvs.:

- med hensyn til forskning og udvikling i henhold til EF-rammebestemmelserne for statsstøtte til forskning og udvikling (²)

- med hensyn til uddannelse i henhold til EF-rammebestemmelserne for statsstøtte til motorkøretøjsindustrien

- med hensyn til regionalstøtte i henhold til kriterierne for regionalstøtte, idet de mobile investeringer - på grundlag af en costbenefitanalyse - undersøges med hensyn til, om den foreslåede støtteintensitet står i et rimeligt forhold til støttemodtagerens ulemper som følge af den geografiske placering

- med hensyn til innovative investeringer i henhold til EF-rammebestemmelserne for statsstøtte til motorkøretøjsindustrien

- med hensyn til miljøbeskyttelse i henhold til fællesskabsrammebestemmelserne for statsstøtte til miljøbeskyttelse (³).

Kommissionen ser i rammebestemmelserne for statsstøtte til motorkøretøjsindustrien positivt på støtte til F& U. Ifølge rammebestemmelserne for statsstøtte til F& U skal der ubetinget sondres mellem grundforskning, industriel forskning og udviklingsaktiviteter på prækonkurrencestadiet, idet risikoen for, at statsstøtten virker konkurrencefordrejende, bliver desto større, jo tættere F& U-aktiviteterne ligger på det kommercielle udnyttelsesstadium.

Ifølge punkt 5.3 og 5.5 i rammebestemmelserne for F& U udgør de acceptable bruttostøtteintensiteter for industriel forskning og udviklingsaktiviteter på prækonkurrencestadiet hhv. 50 % og 25 % af de omkostninger, der kan komme i betragtning.

Støtten til det pågældende projekt udviser en bruttointensitet (bruttosubventionsækvivalent) på 50 % for den industrielle forskning og på 30 %, 25 % eller 0 % for de aktiviteter, som de østrigske myndigheder betragter som udviklingsaktiviteter på prækonkurrencestadiet.

Ifølge punkt 5.10.2 i rammebestemmelserne for statsstøtte til F& U er en forhøjelse på 5 procentpoint mulig - indtil de lofter, der er fastsat i punkt 5.10.6 - hvis forskningsprojektet gennemføres i en region, der er omfattet af EF-traktatens artikel 92, stk. 3, litra c). Steyrregionen er kategoriseret som et sådant støtteberettiget område. De bruttointensiteter, der kan godkendes, forhøjes således for den industrielle forskning til 55 % og for udviklingsaktiviteterne på prækonkurrencestadiet til 30 %. De grænser, der er fastsat i punkt 5.10.6, overholdes, og de foreslåede intensiteter er således i overensstemmelse med rammebestemmelserne for statsstøtte til F& U.

Med hensyn til støtten til industriel forskning er de støtteberettigede omkostninger i overensstemmelse med bilag II i rammebestemmelserne for F& U. Efter at Kommissionen nøje har undersøgt de nærmere enkeltheder i de delprojekter, som blev anmeldt som industriel forskning, er den med bistand fra sine uafhængige eksperter nået frem til den konklusion, at disse er i overensstemmelse med definitionen i rammebestemmelserne for statsstøtte til F& U, da der jo er tale om en omhyggeligt organiseret forskning med henblik på at bidrage til en betydelig højnelse af det aktuelle tekniske niveau i forbindelse med hvert enkelt delprojekt.

Med hensyn til støtten til udviklingsaktiviteter på prækonkurrencestadiet (tidligere anvendt forskning) er de støtteberettigede omkostninger ligeledes i overensstemmelse med bilag II i rammebestemmelserne for F& U. Ved udviklingsaktiviteter på prækonkurrencestadiet forstår Kommissionen konkretisering af resultaterne af industriel forskning i en plan, et projekt eller en tegning for nye produkter, produktionsmetoder eller tjenesteydelser, der er ændret eller forbedret, uanset om de er bestemt til salg eller udnyttelse, herunder skabelse af en første prototype, der ikke kan udnyttes kommercielt. De oplysninger, som de østrigske myndigheder fremsendte ved skrivelse af 9. december 1996 og supplerede under besøget i Bruxelles den 7. marts 1997, dokumenterer, at de delprojekter, der er anført i anmeldelsen, gør det muligt at konkretisere resultaterne af tidligere forskningsarbejder i nye produkter og produktionsmetoder, og det til skabelse af en prototype, der ikke kan udnyttes kommercielt.

De støtteberettigede investeringsomkostninger i forbindelse med udviklingscentret er ligeledes i overensstemmelse med bilag II i rammebestemmelserne for F& U. Noget af udstyret har imidlertid en levetid, der overstiger projektets varighed. Efter Kommissionens opfattelse er det derfor kun de afskrivninger, der foretages som led i F& U-arbejdernes fase V, der er forenelige med EF-traktaten. Investeringerne på 130 mio. ATS i udviklingscentret står umiddelbart i relation til de ovenfor beskrevne projekter på områderne industriel forskning og udviklingsaktiviteter på prækonkurrencestadiet.

De østrigske myndigheder har flere gange gjort opmærksom på, at en del af produktudviklingen efter deres opfattelse egentlig er udviklingsaktiviteter på prækonkurrencestadiet, uden at de dokumenterer denne påstand nærmere. De har endvidere anført, at man af rent budgetmæssige grunde ikke søgte om støtte hertil. Efter Kommissionens opfattelse er der i forbindelse med de aktiviteter, der er beskrevet som »produktudvikling«, tale om konkurrencemæssige aktiviteter, da de i det væsentlige vedrører tilpasningen af nye motorer [. . .] til køretøjer. Arbejderne går videre end stadiet i form af udviklingsaktiviteter på prækonkurrencestadiet og pilot- eller demonstrationsprojekter. Som følge heraf kan der i henhold til rammebestemmelserne for F& U ikke ydes støtte til disse produktudviklingsaktiviteter. I øvrigt er Kommissionen af den opfattelse, at de konkurrencemæssige aktiviteter, der gennemføres i Steyr som led i fase V, ikke indeholder innoverende aspekter, da der er tale om en logisk videreførelse af udviklingsaktiviteterne på prækonkurrencestadiet som led i fase IV. De østrigske myndigheder har aldrig påstået, at der indgår enkelte innoverende elementer i de konkurrencemæssige aktiviteter.

I henhold til punkt 6.1 i rammebestemmelserne for F& U skal statsstøtten tilskynde virksomheden til at iværksætte yderligere F& U-aktiviteter, der går ud over den F& U, der gennemføres normalt som led i de daglige aktiviteter.

Ifølge de oplysninger, de østrigske myndigheder har fremsendt, bliver antallet af ansatte og udgifterne i udviklingscentret (EWZ) i Steyr øget betydeligt mellem 1995 (slutningen af fase IV) og 1997 (fase V). [. . .] I procent af omsætningen af dieselmotorer stiger F& U-udgifterne [. . .].

I den østrigske regerings skrivelse af 22. april 1997 er alle F& U-projekter, som BMW-koncernen gennemfører i Steyr, opført særskilt. I lighed med sine uafhængige eksperter mener Kommissionen, at de projekter, der direkte og udelukkende står i relation til tilpasningen til EU-3-normerne, ikke omfattes af de støtteberettigede omkostninger, fordi de ikke opfylder kriteriet med hensyn til iværksættelse af yderligere F& U-aktiviteter. Aktiviteterne med henblik på at videreudvikle en letvægtskomponent (16 mio. ATS) og tilpasningen til [. . .] dieselmotorer med henblik på udvikling af metoder til at reducere brændstofforbruget [. . .] (11 mio. ATS) bidrager ganske vist indirekte til en nedsættelse af luftforurenende emissioner, men har mere vidtgående virkninger end kun en tilpasning til EU-3-normerne, da de også har til formål at reducere motorkøretøjernes vægt og forbrug. BMW er ikke forpligtet til at iværksætte sådanne forskningsaktiviteter, men gennemfører dem som yderligere aktiviteter, der går ud over den F& U, som virksomheden normalt gennemfører som led i de daglige aktiviteter.

I henhold til punkt 6.2 i rammebestemmelserne for statsstøtte til F& U kan et forslag til støtte ligeledes godkendes, hvis det bidrager til gennemførelse af et forskningsprojekt, som ville have været mindre ambitiøst uden støtten. Udviklingen af LNC-katalysatoren (»Lean NOx Catalyst«) med omkostninger på 106 mio. ATS har klart til formål at overgå EU-3-normerne og forsøger i vidt omfang at foregribe fremtidige miljømålsætninger. Derfor ville BMW efter Kommissionens opfattelse ikke kunne gennemføre et lige så ambitiøst udviklingsprojekt på prækonkurrencestadiet uden statsstøtte. På grund af det ambitiøse mål er BMW's aktiviteter endvidere forbundet med særlige risici, da nogle af de støttede delprojekter formentlig ikke fører til konkrete resultater, der kan udnyttes inden for motorkøretøjsindustrien.

Kommissionen mener derfor, at den tilskyndelsesvirkning, der kræves i punkt 6 i rammebestemmelserne for statsstøtte til F& U, er til stede i forbindelse med BMW's F& U-aktiviteter som led i den industrielle forskning og udviklingsaktiviteterne på prækonkurrencestadiet.

I nedenstående tabel er anført den forenelige støtte inden for de enkelte kategorier, idet BMW's egen opdeling for nemheds skyld er overtaget, selv om den ikke længere er i overensstemmelse med de nuværende EF-rammebestemmelser for statsstøtte til forskning og udvikling. Den anvendte forskning og investeringerne i udviklingscentret hører blandt udviklingsaktiviteterne på prækonkurrencestadiet. Produktudviklingsaktiviteterne er efter Kommissionens opfattelse konkurrencemæssige aktiviteter, hvortil der ikke kan ydes F& U-støtte.

>TABELPOSITION>

F& U-støtten på i alt 76,6 mio. ATS er omfattet af undtagelserne i EF-traktatens artikel 92, stk. 3, litra c), og EØS-aftalens artikel 61, stk. 3, litra c), da den er i overensstemmelse med Kommissionens politik med hensyn til støtte til F& U og til motorkøretøjsindustrien.

Kommissionen har principielt en positiv indstilling til uddannelses-, omskolings- og omstruktureringsprogrammer. Støtten til sådanne programmer skal imidlertid undersøges for at sikre, at den ikke blot aflaster virksomhederne for en omkostningsbyrde, som de normalt selv skulle påtage sig. Kommissionen kontrollerer bl.a., at uddannelsesforanstaltningerne sigter på en virkelig kvalitativ ændring af de kvalifikationskrav, der stilles til arbejdskraften, og omfatter en væsentlig del af de ansatte, således at det kan antages, at foranstaltningerne bidrager til at sikre beskæftigelsen og til at udvikle nye beskæftigelsesmuligheder for ledighedstruede.

På grundlag af de oplysninger, som de østrigske myndigheder har fremsendt, bl.a. ved skrivelse af 9. december 1996 og 22. april 1997, kan det konkluderes, at de planlagte uddannelsesforanstaltninger a) medfører en virkelig forbedring af arbejdskraftens kvalifikationer, som det fremgår af det program, Kommissionen har fået forelagt, og b) omfatter en væsentlig del af personalet på fabrikken i Steyr, da 1 500 ansatte (ud af i alt ca. 2 200) deltager i uddannelsesforanstaltningerne.

Løn til lærlinge er helt korrekt ikke omfattet af støttegrundlaget, og lønningerne er inddelt efter uddannelsesforanstaltningernes art: 21 mio. ATS til uddannelse af lærlinge og 38 mio. ATS til uddannelse i virksomheden. Kommissionen har nøje undersøgt, at uddannelsesprogrammerne er i overensstemmelse med de beskrevne kvalifikationer.

Inden for motorkøretøjssektoren tillader Kommissionen sædvanligvis en støtteintensitet på 50 % med hensyn til uddannelse af lærlinge og en intensitet på 25 % med hensyn til uddannelse i virksomheden.

>TABELPOSITION>

Den uddannelsesstøtte på 20 mio. ATS, som de østrigske myndigheder har anmeldt, er således forenelig med EF-traktaten.

Kommissionen erkender, at en udvidelse af bestående industrianlæg i ugunstigt stillede områder kan være et værdifuldt bidrag til regionaludviklingen. Af denne grund ser Kommissionen sædvanligvis positivt på investeringsstøtte, der ydes til at afhjælpe strukturelle handicap i sådanne områder i Fællesskabet. Når Kommissionen gennemgår forslag til regionalstøtte, søger den at vurdere fordelene heraf for regionaludviklingen (dvs. fremme af en varig udvikling af regionen gennem skabelse eller sikring af varige arbejdspladser samt sammenkobling med lokal- og EF-økonomiske målsætninger) set i forhold til eventuelle negative virkninger for sektoren som helhed (såsom skabelse eller fastholdelse af betydelig overkapacitet). Det søges ikke med en sådan vurdering at tilsidesætte den centrale betydning af regionalstøtte for skabelsen af indre sammenhæng i Fællesskabet, men snarere at sikre at andre aspekter af Fællesskabets interesse, såsom udviklingen af sektoren på fællesskabsplan, også tages med i betragtningerne.

Med investeringsprojektet bliver det med i alt ca. 2 300 ansatte på Steyr-fabrikken muligt at sikre ca. 250 arbejdspladser (antallet af arbejdspladser i de mobile værksteder). Derudover bidrager fase V til at garantere virksomhedens økonomiske levedygtighed i nogle år. BMW's investeringer er derfor et værdifuldt bidrag til det støtteberettigede områdets økonomiske udvikling. Kommissionen når på grundlag heraf til den konklusion, at støtten til delfinansieringen af dette projekt vil fremme udviklingen af Steyr-regionen.

Til de omkostninger, som de østrigske myndigheder har anmeldt til mobile investeringer, kan der i henhold til rammebestemmelserne ydes regionalstøtte.

Disse investeringer vedrører i det væsentlige nye produkter sammen med en produktionsstigning, som navnlig skyldes ekstra leveringer til Rover og til fabrikken i Spartanburg (USA). De aspekter, som vedrører moderniseringen af bestående produkter, blev holdt udenfor, da de har vist sig ikke at være mobile.

Ved undersøgelse af regionalstøtte til motorkøretøjsindustrien følger Kommissionen sædvanligvis følgende fremgangsmåde (4):

- Først undersøges det, om en regionalstøtte må ydes, dvs. om det pågældende område et støtteberettiget i henhold til fællesskabsretten (sædvanligvis som led i en eksisterende støtteordning), og om investoren har mulighed for at vælge en alternativ placering til sit projekt, således at det på baggrund af projektets mobilitet kan dokumenteres, at der er behov for støtten.

- For det andet undersøger Kommissionen nøje i relation til projektets mobile dele, om støttens omfang står i et rimeligt forhold til de regionale problemer, som støtten skal forsøge at løse. I den forbindelse anvendes den velkendte costbenefitanalyse. Ved at sammenligne de omkostninger, som investoren pådrager sig ved at gennemføre sit projekt i det pågældende støtteberettigede område, med omkostningerne i et centralt beliggende ikke-støtteberettiget område fremkommer de ulemper, der er specifikke for området. Kommissionen har hidtil sædvanligvis accepteret enhver regionalstøtte, som mindst svarer til de placeringsmæssige ulemper, der er forbundet med investeringen i et støtteberettiget område.

- For det tredje undersøges det i givet fald, om der kan ydes supplerende støtte (»top-ups«). Dette er forhøjelser af støtteintensiteten, som skal tjene som en yderligere tilskyndelse for investoren til at investere i det pågældende støtteberettigede område. Disse supplementer godkendes sædvanligvis, hvis investeringen ikke bidrager til at øge eventuelle kapacitetsproblemer i den pågældende sektor. Hvis dette er tilfældet, begrænses støtten nøje til en nettoudligning af de regionale ulemper.

- Ved at addere beløbene i de to sidstnævnte faser fremkommer den samlede støtte, som Kommissionen kan godkende. Dette beløb bliver sædvanligvis tilbagediskonteret og udtrykt som en procentdel af den støtteberettigede investering, for at det kan sammenlignes med bruttosubventionsækvivalenten.

Denne fremgangsmåde blev forelagt for repræsentanterne for BMW-koncernen under kommissionsrepræsentanternes besøg i Steyr den 23. oktober 1996.

BMW-fabrikken i Steyr ligger i området Steyr-Kirchdorf i Oberösterreich, et støtteberettiget område som omhandlet i EF-traktatens artikel 92, stk. 3, litra c). Der kan i dette område godkendes regionalstøtte med en bruttosubventionsækvivalent på indtil 23 %. Kumuleres den regionalstøtte som de østrigske myndigheder har anmeldt, udgør bruttosubventionsækvivalenten 14,2 % (eller 13,3 % efter tilbagediskontering), og ligger dermed under det fastsatte loft.

For at dokumentere, at regionalstøtten var nødvendig, skulle de østrigske myndigheder påvise, at projektet er mobilt, dvs. godtgøre, at der findes en økonomisk rentabel alternativ placering til projektet eller dele deraf. Har virksomheden intet alternativt nyt eller allerede eksisterende etableringssted inden for koncernen til gennemførelse af projektet, er den tvunget til at gennemføre det uden støtte på det eneste mulige etableringssted, der findes. Dog kan der i givet fald ydes innovationsstøtte til de ikke-mobile dele af en regional investering.

I denne forbindelse inddelte de østrigske myndigheder investeringerne i følgende kategorier: mobil; ikke-mobil, men innovativ; hverken mobil eller innovativ. De østrigske myndigheder har ikke betragtet noget mobilt delprojekt som innovativt. De investeringer, der hverken er mobile eller innovative, er ikke støtteberettigede.

I forbindelse med BMW's Steyr-fabrik er en del af investeringerne tilsyneladende ikke mobile, da det ud fra et teknisk og finansielt synspunkt ikke ville være hensigtsmæssigt at vælge en anden placering end Steyr. Som det fremgår af de østrigske myndigheders skrivelse af 9. december 1996, betragtes fem delprojekter, som tegner sig for investeringer på 618 mio. ATS, som ikke-mobile: moderniseringen af de bestående produktionsanlæg til dieselmotorer (f.eks. til produktion af motorhuse), en investering i forbindelse med de 4-cylindrede benzinmotorer, to programmer til 6-cylindrede benzinmotorer [. . .] og en strukturel foranstaltning (nyt transportsystem). De øvrige delprojekter er mobile; de kunne også gennemføres i Regensburg, München eller Landshut. Disse oplysninger blev bekræftet af Kommissionens uafhængige eksperter (PLI - Price Waterhouse).

Fabrikken i Regensburg, som hører til samme bilkoncern og ligger i et ikke-støtteberettiget område, blev efter aftale med Kommissionen valgt af BMW som sammenligningsfabrik, fordi dette projekt bedst ville kunne gennemføres i Regensburg. Kommissionen har også konstateret, at Regensburg, Landshut og München er beliggende i Bayern. Efter Kommissionens opfattelse kan de meromkostninger, der opstår som følge af de strukturelle svagheder i det støtteberettigede område Steyr-Kirchdorf, nemlig bedst fastslås, hvis projektet sammenlignes med et tilsvarende projekt, der gennemføres i et ikke-støtteberettiget område.

Kommissionen har derfor anmodet sine uafhængige eksperter om på grundlag af en omfattende costbenefitanalyse at beregne, hvilke nettomeromkostninger der ville opstå, hvis de mobile værksteder, der er indeholdt i projektet, blev etableret i Regensburg i stedet for i Steyr. Sådanne meromkostninger kan skyldes såvel yderligere investeringsomkostninger som yderligere driftsomkostninger i de tre første driftsår (fase med indarbejdning og forøgelse af arbejdstakten) (5). I den foreliggende støttesag er Kommissionen og de uafhængige eksperter nået frem til, at ulempen står i relation til investeringsomkostningerne, da Regensburg-fabrikken råder over en bedre infrastruktur til projektets gennemførelse end Steyr-fabrikken. Sidstnævnte fabrik har dog lavere arbejdsomkostninger. Den fordel, der er forbundet hermed, fremkommer ved at fratrække de investeringsmæssige ulemper. Slutresultaterne viser, at de tilbagediskonterede omkostningsmæssige ulemper udgør 14,2 % af investeringerne.

Da de tilbagediskonterede omkostningsmæssige ulemper på 14,2 % af investeringerne er højere end den tilbagediskonterede støtteintensitet på 13,3 %, er det ikke nødvendigt med noget supplement.

Den pågældende regionalstøtte er efter Kommissionens opfattelse i overensstemmelse med EF-traktaten i henhold til artikel 92, stk. 3, litra c), da den støtteintensitet, som de østrigske myndigheder har fastsat, ikke overskrider omfanget af den regionale omkostningsmæssige ulempe, og projektet derfor kun har begrænsede følger for sektoren.

I henhold til rammebestemmelserne for statstøtte til motorkøretøjsindustrien er Kommissionen meget streng i sin behandling af støtte til investeringer i modernisering og innovation. Planlagt støtte til innovation bliver bl.a. undersøgt med henblik på at fastslå, om den virkelig står i relation til indførelse af egentlig innoverende produkter og processer på EF-plan.

Ifølge de to skrivelser fra de østrigske myndigheder af 9. december 1996 og 22. april 1997 er der tale om støtte til finansiering af materielle investeringer med henblik på at støtte BMW's innoverende aktiviteter. Det drejer sig om de tre projekter »brudmetode«, afprøvning af 6-cylindrede benzinmotorer i kold stand og et integreret produktionsplanlægningssystem (PPS), hvortil der er planlagt i alt 130 mio. ATS.

Kommissionen har anmodet sine uafhængige eksperter om at vurdere projektets tekniske aspekter, som de østrigske myndigheder har betegnet som innoverende, og sammenligne dem med det aktuelle tekniske niveau inden for den europæiske bilindustri. De uafhængige eksperter er nået frem til den konklusion, at delprojektet »integreret produktionsplanlægningssystem«, med investeringer på 69 mio. ATS, er baseret på innoverende teknikker; endvidere er det dette delprojekts udtrykkelige mål at videregive resultaterne af disse aktiviteter til alle SAP-partnere. Med hensyn til anlæggene til afprøvning af 6-cylindrede benzinmotorer i kold stand, er Kommissionen ligeledes enig i, at disse som følge af de helt nye afprøvningsmetoder og de risici, der er forbundet med projektet, kan betegnes som innoverende. Endelig er metoden med brud af stålplejlstænger med laserperforeret brudkærv i overensstemmelse med definitionen på en egentlig innovation, da metoden gør det muligt at bearbejde ståldele i stedet for - som det praktiseres af visse producenter - støbte emner. Dette materialeskift indebærer en betydelig videreudvikling af metoden. Alle ovenfor nævnte investeringer er forbundet med konstruktions- eller procesudviklingsomkostninger (28 mio. ATS). Loftet for støtteintensiteten er på 10 % for innovationernes vedkommende.

>TABELPOSITION>

I innovationsøjemed er en investeringsstøtte på 15,8 mio ATS forenelig med EF-traktaten i henhold til undtagelserne i EF-traktatens artikel 92, stk. 3, litra c), og EØS-aftalens artikel 61, stk. 3, litra c).

Ifølge rammebestemmelserne for statsstøtte til motorkøretøjsindustrien er udvikling af mindre forurenende og energibesparende køretøjer et standardkrav til branchen, som til dels er opstået på grundlag af EF-lovgivning, og bør derfor finansieres med virksomhedens egne midler. Støtte til generel forureningskontrol, dvs. på grundlag af rammebestemmelserne for statsstøtte til miljøbeskyttelse, vil stadig kunne accepteres i henhold til bestående støtteordninger.

Af den investeringsstøtte, der har til formål at reducere eller fjerne forurening og gener eller at tilpasse produktionsmetoder for at beskytte miljøet, er det i henhold til EF-rammebestemmelserne for statsstøtte til miljøbeskyttelse (6) kun de ekstra omkostninger, der er nødvendige for at opfylde miljømålsætningerne, som er støtteberettigede. Generelle investeringsomkostninger, der ikke kan henføres til miljøbeskyttelse, må udelukkes.

Støtte til investeringer, der gør det muligt at opnå et betydeligt højere miljøbeskyttelsesniveau end de fastsatte standarder, kan i henhold til rammebestemmelserne godkendes for indtil 30 % brutto af de støtteberettigede omkostninger. På områder, hvor virksomhederne ikke er undergivet retligt forpligtende standarder eller på anden måde juridisk forpligtet til at beskytte miljøet, kan der ydes støtte til virksomheder, der foretager investeringer med henblik på at højne deres beskyttelsesniveau betydeligt. En sådan støtte kan ligeledes ydes for at bringe miljøniveauet på højde med niveauet i virksomheder i andre medlemsstater, hvor der gælder lovfæstede standarder på et niveau og på betingelser om proportionalitet svarende til, hvad der gælder for støtte til at gå videre end de eksisterende standarder, dvs. en intensitet på indtil 30 % brutto af de støtteberettigede investeringsomkostninger.

I denne forbindelse har Kommissionen anmodet sine uafhængige eksperter om at undersøge følgende:

- om investeringsomkostningerne til miljøformål ikke indeholder nogen generelle omkostninger

- om de forventede forbedringer resulterer i, at virksomheden opfylder eller går videre end de retligt forpligtende nationale- eller fællesskabsstandarder.

De uafhængige eksperter er nået frem til den konklusion, at den planlagte investering - på et område, hvor der ikke findes retligt forpligtende standarder - klart vil forbedre miljøbeskyttelsen.

Ifølge rammebestemmelserne for statsstøtte til miljøbeskyttelse skal der imidlertid også tages hensyn til de omkostningsbesparelser, som investoren opnår som følge af projektet (7). Disse skal fratrækkes de nominelle meromkostninger for at nå frem til nettomeromkostningerne og dermed de omkostninger, der kan godkendes. Dette aspekt blev forelagt for de østrigske myndigheder og BMW på mødet i Bruxelles den 7. marts 1997. Ved skrivelse af 22. april 1997 fastsættes nettoværdien af disse investeringer til 15 mio. ATS, idet der blev taget hensyn til de besparelser, der vil blive opnået ved udnyttelse af anlæggene [. . .] i en periode på syv år. Efter en indgående undersøgelse er Kommissionen og de uafhængige eksperter nået frem til den konklusion, at denne vurdering er tilfredsstillende og endvidere dokumenterer, at støtten er nødvendig, da investeringen ikke opvejes alene af de besparelser, som virksomheden opnår. De støtteberettigede omkostninger beløber sig således til 15 mio. ATS med et loft for støtteintensiteten på 30 %.

Den støtte til miljøbeskyttelse på 4,5 mio. ATS, som de østrigske myndigheder har anført i anmeldelsen af BMW-Steyr-sagen, er efter Kommissionens opfattelse således forenelig med de betingelser, der er knyttet til anvendelsen af de pågældende rammebestemmelser.

Eftersom de støtteberettigede omkostninger, støtteintensiteterne og overholdelsen af de specifikke kriterier, der er fastsat i de pågældende rammebestemmelser, er i overensstemmelse med Kommissionens politik med hensyn til statsstøtte, kan det lægges til grund, at den pågældende støtte ikke ændrer samhandelsvilkårene på en måde, der strider mod den fælles interesse, og dermed kan omfattes af undtagelserne i EF-traktatens artikel 92, stk. 3, litra c), og EØS-aftalens artikel 61, stk. 3, litra c).

Bemærk venligst, at tredjeparter, som dokumenterer en tilstrækkelig interesse, kan få udleveret en kopi af denne skrivelse. Den østrigske regering anmodes derfor om inden for syv dage efter modtagelsen af denne skrivelse at meddele Kommissionen, om skrivelsen efter den østrigske regerings opfattelse indeholder visse følsomme oplysninger, som ikke bør videregives; dette bør i givet fald begrundes. Modtager Kommissionen ingen bemærkninger inden for den fastsatte frist, går den ud fra, at den østrigske regering tilslutter sig, at den fulde ordlyd af denne skrivelse offentliggøres. Eventuelle bemærkninger sendes anbefalet eller pr. telefax til følgende adresse:

Europa-Kommissionen

Rue de la Loi/Wetstraat 200

B-1049 Bruxelles/Brussel.

(¹) EFT C 123 af 18.5.1989, C 36 af 10.2.1993 og C 284 af 28.10.1995 (seneste reviderede udgave).

(²) EFT C 45 af 17.2.1996, s. 5.

(³) EFT C 72 af 10.3.1994.

(4) Jf. f.eks. følgende støttesager: Ford/VW, EFT C 257 af 3.10.1991; Opel Eisenach, EFT C 43 af 16.2.1993, s. 14; Fiat Mezzogiorno, EFT C 37 af 11.2.1993, s. 15; Jaguar, EFT C 201 af 23.7.1994, s. 4; FASA Renault, EFT C 267 af 14.10.1995, s. 13; Ford Genk, EFT C 5 af 10.1.1996, s. 5; VW Sachsen, EFT L 308 af 29.11.1996, s. 46.

(5) Den vurdering, som Kommissionen har foretaget af de regionale ulemper, er baseret på oplysninger fra BMW og eksterne kilder.

(6) EFT C 72 af 10.3.1994, s. 3.

(7) I det arbejdsdokument fra GD IV, som blev forelagt på det multilaterale møde af 15. januar 1997 med henblik på gennemgang af disse rammebestemmelser, henvises der til dette punkt: »Omkostningsbesparelser eller øvrige fordele, som investoren opnår som følge af investeringerne, må